Fifa 2019 voel min of meer soos sy vorige weergawe – en dit is ’n goeie ding. Soos verwag is, het die grafika baie verbeter – dit kan jy duidelik sien sodra jy begin speel.
Die kommentaar is die beste nog. Die kommentators noem die spelers se name en beskryf wat hulle doen, met geen of weinig herhalings. Dit kom so na aan ’n werklike televisieuitsending as wat ons al ooit in ’n speletjie gesien het.
Die nuwe kenmerk Dynamic Tactics gee jou meer opsies om jou span se taktiek voor en in die middel van die wedstryd aan te pas. Nog ’n nuwe kenmerk wat uitstaan, is Timed Finishing. Daarvoor druk jy die skopknoppie twee keer vir akkurater skoppe.
Jy kan nou elke speler se gelaatstrekke duidelik sien, asook die juigende skare en die besonderhede op die veld. Die tempo van die spel is in die geheel ’n bietjie stadiger as wat jy sou verwag, maar dit gee die manier van speel ’n taktieser gevoel.
Al val die klem op taktiek, bly die speelervaring op die veld gebruikersvriendelik. Wat balbeheer betref, voel dit maklik om die bal te maneuvreer en aan te gee. Die speletjie skep die indruk van ’n breër gevoel van beheer, want die bal voel nie soos iets wat bloot aan jou voet vas is nie.
Vanjaar het dit PES dubbel so sleg getref, want hulle moes ook die Europese Kampioeneliga-lisensie afstaan. Bygesê, vir PES was aksie op die veld nog altyd die hoofsaak en hul 2019-uitreiking sal nie teleurstel nie.